b'\n_START_ARTICLE_\nKsantin-oksidaza\n_START_SECTION_\nZgradba beljakovine\n_START_PARAGRAPH_\nGre za veliko molekulo z molekulsko maso 270.000. Ena encimska enota vsebuje 2 flavinski molekuli (vezani v obliki FAD-a), 2 atoma molibdena in 8 \xc5\xbeelezovih atomov. Atomi molibdena se nahajajo v molibdopterinskem kofaktorju in predstavljajo aktivno mesto encima. \xc5\xbdelezovi atomi so sestavni del [2Fe-2S] feredoksinskih gru\xc4\x8d, ki vsebujejo \xc5\xbeelezo in \xc5\xbeveplo in sodelujejo pri prenosu elektronov.\n_START_SECTION_\nMehanizem delovanja\n_START_PARAGRAPH_\nAktivno mesto encima je molibdopterinska enota z atomom molibdena ter terminalnima ketonsko in hidroksilno skupino. Pri pretvorbi ksantina v se\xc4\x8dno kislino se kisikov atom prenese iz molibdena na ksantin; reakcija poteka preko ve\xc4\x8d intermediatov. Molibdenski center encima se obnovi z vezavo vode. Tudi za druge poznane oksidoreduktaze, ki vsebujejo molibden, je zna\xc4\x8dilno, da se kisikov atom po navadi ve\xc5\xbee iz vode in ne iz O\xe2\x82\x82.\n_START_SECTION_\nKlini\xc4\x8dni pomen\n_START_PARAGRAPH_\nPri ljudeh se ksantin-oksidaza nahaja v jetrih in ne prosto v krvi. Pri hudi po\xc5\xa1kodbi jeter se lahko sprosti v kri in zato se preskus na ksantin-oksidazo v krvi uporablja za ugotavljanje jetrne po\xc5\xa1kodbe._NEWLINE_Ker ksantin-oksidaza sodeluje v presnovni poti se\xc4\x8dne kisline, je pomembna pri razvoju protina in zaviralci ksantin-oksidaze (npr. alopurinol) se uporabljajo za zdravljnje te bolezni. Ker je ksantin-oksidaza udele\xc5\xbeena tudi v presnovo 6-merkaptopurina, je potrebna pozornost pri hkratnem dajanju alopurinola in 6-merkaptopurina (ali njegovega predzdravila azatioprina)._NEWLINE_Redka dedna motnja ksantinurija je posledica pomanjkanja ksantinske oksidaze in posledi\xc4\x8dno se v krvi nahajajo visoke koncentracije ksantina, kar lahko vodi do ledvi\xc4\x8dne odpovedi. Za to bolezen ne obstaja specifi\xc4\x8dno zdravilo; bolniki se morajo izogibati hrani, bogati s purini, ter u\xc5\xbeivati dovolj teko\xc4\x8dine._NEWLINE_Zaviranje ksantinske oksidaze naj bi tudi pomagalo pri zdravljenju sr\xc4\x8dno-\xc5\xbeilnih bolezni._NEWLINE_Oba encima, ksantinska oksidaza in oksidoreduktaza, sta prisotna tudi v epiteliju in endoteliju ro\xc5\xbeenice in naj bi sodelovala pri oksidativnih o\xc4\x8desnih po\xc5\xa1kodbah.'